b'\n_START_ARTICLE_\nDapoxetin\n_START_PARAGRAPH_\nDapoxetin er et stof, som bliver brugt i et l\xc3\xa6gemiddel mod Pr\xc3\xa6matur Ejakulation (PE) (for tidlig s\xc3\xa6dafgang), til m\xc3\xa6nd mellem 18 og 64 \xc3\xa5r. Det markedsf\xc3\xb8res som Priligy i Danmark. Dapoxetin blev oprindeligt lavet som et antidepressivt middel, og h\xc3\xb8rer til gruppen af selektive serotoningenoptagsh\xc3\xa6mmere (SSRI), men i mods\xc3\xa6tning til de andre typer SSRI, bliver dapoxetin hurtigt optaget og udskilt fra kroppen igen. Det er derfor, at stoffet er velegnet som behandling mod PE, men ikke som antidepressivt middel._NEWLINE_Det er den amerikanske medicinalproducent Eli Lilly, som oprindeligt opfandt stoffet, men de solgte det til en anden amerikansk producent, Johnson og Johnson i 2003, som fik dapoxetin godkendt som behandling for PE i 2004, og l\xc3\xa6gemidlet er siden blevet solgt i adskillige europ\xc3\xa6iske og asiatiske lande, samt bl.a. Mexico. I 2014 blev det godkendt i Danmark, og kan ordineres p\xc3\xa5 recept mod PE. I 2012 erhvervede Menarini sig rettighederne til at markedsf\xc3\xb8re Priligy i Europa, samt det meste af Asien, Latinamerika, Afrika og Mellem\xc3\xb8sten. I Danmark skal man normalt til sin praktiserende l\xc3\xa6ge for at f\xc3\xa5 udskrevet en recept, men der findes dog nogle undtagelser, hvor privatklinikker opererer fra England. Der er dog kritik fra Sundhedsstyrelsen af, hvorvidt dette er 100% forsvarligt, og if\xc3\xb8lge dansk lovgivning, m\xc3\xa5 receptpligtig medicin kun s\xc3\xa6lges p\xc3\xa5 apotekerne.\n_START_SECTION_\nPr\xc3\xa6matur Ejakulation\n_START_PARAGRAPH_\nKliniske fors\xc3\xb8g, hvor testpersonerne fik henholdsvis placebo eller dapoxetin, har bekr\xc3\xa6ftet effekten af dapoxetin som behandling af PE. Dosis afh\xc3\xa6nger af graden og typen af PE. Hos m\xc3\xa6nd med kronisk PE forl\xc3\xa6nger 60 mg markant tiden for den intravaginale ejakulations latenstid (IELT), i forhold til hvad en dosis p\xc3\xa5 30 mg g\xc3\xb8r. Derimod er der ikke nogen forskel hos m\xc3\xa6nd med midlertidig PE. Kliniske studier har vist, at dapoxetin \xc3\xb8ger den intravaginale ejakulations latenstid (IELT) med gennemsnitsligt 3-4 minutter, hvilket svarer til en 2,5-3 gange \xc3\xb8gning._NEWLINE_Dapoxetin skal tages 1-3 timer f\xc3\xb8r seksuel aktivitet og vil forl\xc3\xa6nge IELT, styrke f\xc3\xb8lelsen af kontrol og \xc3\xb8ge den seksuelle tilfredsstillelse hos m\xc3\xa6nd i alderen 18 \xe2\x80\x93 64 \xc3\xa5r med PE. Stoffet hj\xc3\xa6lper med at overvinde de faktorer, som normalt kan give for tidlig s\xc3\xa6dafgang: personlige problemer, pr\xc3\xa6stationsangst, stress og forskellige problemer i forhold til partneren. I USA er dapoxetin ikke godkendt som PE behandling, s\xc3\xa5 i stedet anvender man andre SSRI s\xc3\xa5som fluoxetin, paroxetin, sertralin, fluvoxamin og citalopram som off label l\xc3\xa6gemidler. Fors\xc3\xb8g viser, at disse almindelige antidepressiva \xc3\xb8gede IELT fra to til nifold, mens dapoxetin \xc3\xb8ger IELT fra tre til ottefold. Men disse SSRIer skal tages dagligt for at opn\xc3\xa5 en effekt, og da de tager lang tid om at blive nedbrudt, vil der ske en ophobning, som giver \xc3\xb8gede bivirkninger s\xc3\xa5som mindre lyst til sex, samt risiko for erektil dysfunktion. Modsat er dapoxetin et hurtigtvirkende SSRI, s\xc3\xa5 det optages hurtigt, og udskilles fra kroppen inden for et par timer. Derfor minimeres risikoen for, at l\xc3\xa6gemidlet ophobes i kroppen, og s\xc3\xa5ledes reduceres bivirkningerne ogs\xc3\xa5.\n_START_SECTION_\nKontraindikationer\n_START_PARAGRAPH_\nDer kan v\xc3\xa6re tilf\xc3\xa6lde, hvor l\xc3\xa6gemidlet ikke b\xc3\xb8r anvendes, da det kan v\xc3\xa6re skadeligt for patienten. Dapoxetin b\xc3\xb8r ikke anvendes af m\xc3\xa6nd med moderat til sv\xc3\xa6rt nedsat leverfunktion og hos dem, der modtager CYP3A4-h\xc3\xa6mmere s\xc3\xa5som ketoconazol, ritonavir og telithromycine. Dapoxetin kan ligeledes ikke anvendes til patienter med hjertesvigt, permanent pacemaker eller andre v\xc3\xa6sentlige isk\xc3\xa6miske hjertesygdomme. Forsigtighed tilr\xc3\xa5des hos m\xc3\xa6nd, der f\xc3\xa5r thioridazin, monoaminooxidaseh\xc3\xa6mmere, SSRI, serotonin-noradrenalin reuptake h\xc3\xa6mmere eller tricykliske antidepressiva. Hvis en patient stopper med at tage en af disse l\xc3\xa6gemidler, b\xc3\xb8r man vente i 14 dage inden dapoxetin indtages. Hvis en patient holder op med at tage dapoxetin, b\xc3\xb8r der ventes 7 dage f\xc3\xb8r nogle af disse n\xc3\xa6vnte behandlinger startes.\n_START_SECTION_\nSkadelige virkninger\n_START_PARAGRAPH_\nDe mest almindelige bivirkninger, n\xc3\xa5r man tager dapoxetin, er kvalme, svimmelhed, mundt\xc3\xb8rhed, hovedpine, diarre og s\xc3\xb8vnl\xc3\xb8shed. Seponering (ophobning) og problemer med bivirkninger er dosisrelaterede. If\xc3\xb8lge McMahon i seneste unders\xc3\xb8gelse i Asien, er satsen for seponering 0,3%, 1,7% og 5,3% af 1.067 unders\xc3\xb8gte patienter med henholdsvis placebo, dapoxetin 30 mg, og dapoxetin 60 mg. Modsat er andre SSRI, der anvendes til behandling af depression, blevet forbundet med h\xc3\xb8j forekomst af seksuel dysfunktion. Mens dapoxetin er forbundet med lav seksuel dysfunktion. Tages dapoxetin efter behov, har l\xc3\xa6gemidlet meget milde bivirkninger i forhold til tab af libido (<1%) og ED (<4%).\n_START_SECTION_\nOverdosis\n_START_PARAGRAPH_\nDer er ikke rapporteret tilf\xc3\xa6lde af overdosis i kliniske unders\xc3\xb8gelser.\xc2\xa0\n_START_SECTION_\nHvordan virker dapoxetin\n_START_PARAGRAPH_\nHvordan dapoxetin helt specifikt virker mod for tidlig s\xc3\xa6dafgang, er stadig uklart. Man mener, at dapoxetin virker ved at h\xc3\xa6mme serotonintransporten, og efterf\xc3\xb8lgende \xc3\xb8ger serotonins effekt p\xc3\xa5 pr\xc3\xa6- og post-synaptiske receptorer._NEWLINE_Ejakulation hos en mand er reguleret af forskellige omr\xc3\xa5der i centralnervesystemet. Reaktionen, som giver udl\xc3\xb8sning, starter med en refleks fra rygraden, der bliver aktiveret, n\xc3\xa5r penis stimuleres. Disse signaler sendes videre til hjernestammen, som herefter bliver p\xc3\xa5virket af en m\xc3\xa6ngde hjerneceller, s\xc3\xa5som de pr\xc3\xa6optiske og paraventrikul\xc3\xa6re celler. Clements fors\xc3\xb8g med bed\xc3\xb8vede hanrotter viste, at akut indspr\xc3\xb8jtning af dapoxetin h\xc3\xa6mmer den ejakulerende refleks i rygrads-stadiet ved at regulere aktiviteten af lateral paragigantocellular kerne (LPGi) neuroner. Dette for\xc3\xa5rsager en forsinkelse af den s\xc3\xa5kaldte pudentale motoneuron refleksudledning (PMRD). Motoneuroner er nerveceller fra den del af hjernen, som hedder cortex motorius. Men, det er uklart hvorvidt dapoxetin virker direkte p\xc3\xa5 LPGI eller l\xc3\xa6ngere nede, hvor LPGI er placeret.\n_START_SECTION_\nAbsorption\n_START_PARAGRAPH_\nDapoxetin er et hvidt pulver, som ikke er vandopl\xc3\xb8seligt. Tages det 1-3 timer f\xc3\xb8r seksuel aktivitet, bliver det hurtigt optaget i kroppen. Den maksimale plasmakoncentration (koncentration i blodet) (Cm) opn\xc3\xa5s 1-2 timer efter oral indtagelse. Hvor lang tid, stoffet virker, er afh\xc3\xa6ngigt at hvilken dosis, man tager. Et fedtholdigt m\xc3\xa5ltid kan reducere koncentrationen i blodet en anelse, men det er ubetydeligt. Faktisk kan maden ikke \xc3\xa6ndre dapoxetin farmakokinetisk. Dapoxetin kan tages med eller uden mad.\xc2\xa0\n_START_SECTION_\nOptagelse\n_START_PARAGRAPH_\nDapoxetin absorberes og fordeles hurtigt I kroppen. Mere end 99% af Dapoxetin er bundet til plasmaprotein.\n_START_SECTION_\nMetabolisme\n_START_PARAGRAPH_\nSt\xc3\xb8rstedelen af dapoxetin oms\xc3\xa6ttes i leveren og nyren af flere enzymer, s\xc3\xa5som CYP2D6, CYP3A4, og flavin monooxygenase 1 (FMO1). St\xc3\xb8rstedelen af det tilbagev\xc3\xa6rende stof efter forbr\xc3\xa6ndingen er dapoxetin N-oxid, som er en svag SSRI, og derfor ikke har nogen klinisk effekt. De \xc3\xb8vrige tilbagev\xc3\xa6rende stoffer, som kan spores til under 3% i blodet, er desmethyldapoxetine og didesmethydapoxetine, som har en tilsvarende effekt som dapoxetin.\n_START_SECTION_\nUdskillelse\n_START_PARAGRAPH_\nMetabolitterne i dapoxetin bliver nedbrudt hurtigt i urinen med en terminal halveringstid p\xc3\xa5 henholdsvis 18,7 og 21,9 timer for doser p\xc3\xa5 30mg og 60 mg.\n_START_SECTION_\nKardiovaskul\xc3\xa6r sikkerhed\n_START_PARAGRAPH_\nKardiovaskul\xc3\xa6r sikkerhed ved dapoxetin er blevet unders\xc3\xb8gt grundigt, mens l\xc3\xa6gemidlet blev udviklet. Fase I fors\xc3\xb8g viste, at dapoxetin hverken havde elektrokardiografisk eller forsinket repolariseringsspors virkning af klinisk betydning, selv med dosering fire gange h\xc3\xb8jere end den maksimale anbefalede dosis p\xc3\xa5 60 mg. Fase III fors\xc3\xb8g med m\xc3\xa6nd, der led af PE, viste, at der var h\xc3\xb8j sikkerhed og tolerance ved doser p\xc3\xa5 30 og 60 mg, og der var ingen negative kardiovaskul\xc3\xa6re tegn.\n_START_SECTION_\nNeurokognitiv sikkerhed\n_START_PARAGRAPH_\nFors\xc3\xb8g med SSRI (selektive serotoningenoptagsh\xc3\xa6mmere) hos patienter med alvorlige psykiske problemer har vist, at SSRI er potentielt forbundet med visse neurokognitive bivirkninger s\xc3\xa5som angst, akatisi, hypomani, hum\xc3\xb8r\xc3\xa6ndringer eller selvmordstanker. Der er imidlertid ikke nogle unders\xc3\xb8gelser af effekten af SSRI hos m\xc3\xa6nd med PE. McMahons fors\xc3\xb8g i 2012 viste, at dapoxetin ikke har nogen indvirkning p\xc3\xa5 hum\xc3\xb8ret og ikke er forbundet med hverken angst eller selvmordstanker.\n_START_SECTION_\nAbstinenssymptomer\n_START_PARAGRAPH_\nForekomsten af antidepressive abstinenssymptomer hos m\xc3\xa6nd, der bruger dapoxetin som behandling mod for tidlig s\xc3\xa6dafgang, er blevet beskrevet som lav eller ikke forskellig fra de m\xc3\xa6nd, som var stoppet med placebo-behandling.'